۱۴۴۶-۱۱-۱۳ تاریخ نشر شوی خبرونه د هېواد په کچه ۲٨٩٣ تنه زده کوونکو ته ښوونیز خدمات! #افغانی_سرې_میاشتې په تېره یوه اونۍ کې د ټول #هېواد په کچه د ځوانانو او رضاکارانو ۳٧ ښوونیز مرکزونو له لارې په ټولیز ډول ۲٨٩٣ تنه زده کوونکو ته په بېلابېلو برخو کې لکه ښوونې او روزنې، شخصی او چاپېریالی روغتیا ساتنې، لومړنیو روغتیایی مرستو ترسره کولو او د پېښو له زیانونو د ځان ژغورنې اړوند زده کړې او عامه پوهاوی ورکړی دی. ارزګان ارزګان ولایت کې ٩٣٠٩ تنه ناروغانو ته روغتیایی خدمات وړاندې شوی! د #افغانی_سرې_میاشتې روغتیاپالانو د ارزګان ولایت په بېلابېلو سیمو کې د تېرو ۳۰ ورځو په اوږدو کې ٤٧٢٠ تنو ناروغانو ته د کتنې او اړتیا وړ درملو د ورکړې ترڅنګ ٣٥٥ تنو ټپیانو ته د پانسمان، ١٦٨٢ مېرمنو او ماشومانو ته د بېلا بېلو ناروغیو د مخنیوی او واکسینونو د تطبیق، ٥٩١ کسانو ته د روغتیا ساتنې په تړاو اړینې مشورې، ٧٠٤ مېرمنو ته د ولادت برخه کې د خدماتو سربېره د ٦٥٦ ماشومانو کتنه کړې او په خوارځواکۍ اخته ماشومانو ته یې د خوارځواکۍ اړوند خوراکی توکی هم ورکړی، د دې ترڅنګ ٦٠١ مېرمنو ته یې د کورنۍ د تنظیم برخه کې لازمې مشورې هم ورکړې دی. مرکزی ریاست ۳۵ تنه روانی ناروغان تر بشپړې درملنې او رغېدو وروسته خپلو کورنیو ته و سپارل شول! د ‎#افغانی_سرې_میاشتې د روغتیا ریاست اړوند د ‎#کابل روانی ناروغانو د درملنې او پالنې له مرکز څخه نن یکشنبه، د ذوالقعدې میاشتې پر ۱۳مه، ۱۸ نارینه او ۱۷ تنه ښځینه روانی ناروغان تر بشپړې درملنې او رغېدو وروسته د دې خیریه ملی ټولنې د سرپرست عمومی رئیس ښاغلی شیخ الحدیث شهاب الدین دلاور، د نوموړی مرستیال ښاغلی حافظ عزیز الرحمن، سرپرست سکرتر جنرال ښاغلی مولوی روح الله عبدالسلام، په ‎#افغانستان کې د ‎#نړیوال_فدراسیون سرپرست ښاغلی مېلن ګېزداویک، مل پلاوی او یو شمېر نورو مسئولینو په شتون کې خپلو کورنیو ته وسپارل شول. کورنیو ته د یادو روغو شویو روانی ناروغانو د سپارلو پر مهال سرپرست عمومی رئیس د تداوی شویو روانی ناروغانو پر روغتیا خوښی وښوده او د روغو شویو روانی ناروغانو ترڅنګ یې د هغوی کورنیو ته مبارکی ورکړه. ښاغلی دلاور په خپلو څرګندونو کې په یاده ناروغۍ د اخته کېدو اصلی لامل تېرې پرلپسې ناخوالې او ورځنۍ ستونزې یادې کړې او زیاته یې کړه " افغانی سرې میاشتې د یادې ستونزې د حل په پار د روانی ناروغانو د درملنې او پالنې په ټولو مرکزونو کې د ناروغانو د ښې پالنې او درملنې په موخه متخصص روغتیاپالان او کارکوونکی ګمارلی چې روانی ناروغانو ته د درملو، خوراک، څښاک، پوښاک او پاکوالی برخه کې هر اړخیز خدمات وړاندې کوی او د هغوی د روغتیا لپاره نه ستړې کېدونکې هلې ځلې کوی." ورپسې په افغانستان کې د نړیوال فدراسیون سرپرست مسئول د روانی ناروغانو د درملنې او پالنې برخه کې د افغانی سرې میاشتې د هڅو ستاینه وکړه او یاده یې کړه چې کندهار ولایت کې د ښځینه روانی ناروغانو د درملنې او پالنې مرکز لپاره د روغتیایی خدماتو په موخه د نړیوال فدراسیون د آسیا پاسفیک سیمه ییز مسئول له خپلې بودیجې څخه د ۱۰۰ زره سویسی فرانکو د ځانګړی کولو ژمنه کړې او دې برخه کې یې د لا ډیرو مرستو چمتو کولو ډاډ وړاندې کړ. غونډه کې د افغانی سرې میاشتې د مرکزی روغتون رئیس ډاکتر عبدالولی اتمانزی هم د هېواد په کچه په ( ‎#کابل، ‎#کندهار، ‎#ننګرهار، ‎#بلخ، ‎#هرات او ‎#کندز) ولایتونو کې د روانی ناروغانو د درملنې او پالنې مرکزونو کې د ترسره کېدونکو خدماتو په هکله معلومات وړاندې کړل او یادونه یې وکړه چې دا مهال ۹۱۶ تنو ناروغانو ته په روانی مرکزونو او ۴۵۶۸ تنو ته په خپلو کورونو کې روغتیایی خدمات وړاندې کېږی او وخت په وخت د اړونده روغتیاپالانو له لوری د اړتیا وړ درمل ورکول کیږی. همدارنګه ناسته کې د روغو شویو روانی ناروغانو په استازولۍ ۳ تنو روغو شویو اشخاصو په پښتو، دری او انګلیسی ژبو د افغانی سرې میاشتې مننه وکړه چې د دوی د روغتیا برخه کې یې هلې ځلې کړی دی او د هېواد له خیرپاله شتمنو او مرستندویه بنسټونو یې غوښتنه وکړه، څو له افغانی سرې میاشتې څخه خپلې مرستې ونه سپموی. د یادونې وړ ده چې روغو شویو روانی ناروغانو ته د رخصت کېدو پر مهال پنځه پنځه زره افغانۍ، جامې، څپلۍ او ځینې نور اړین توکې هم ورکړل شول، څو وکولی شی د ژوند لومړنۍ اړتیاوې پرې پوره کړی.